Kuva: Viceland / Weediquette

Yhdysvaltojen päihdepolitiikassa eletään suuren muutoksen aikaa. Ajatus huumeiden vastaisesta sodasta tuntuu yhä useammasta taistelulta, jota ei voi voittaa, sillä vuosikymmenten työn tuloksena huumeiden aiheuttamat ongelmat ovat vain lisääntyneet. Kannabis elää kultakauttaan USA:ssa, sillä Colorado, Oregon, Alaska ja Washington ovat viimeisen parin vuoden aikana sallineet myynnin ja käytön sekä huvi- että lääkekäytössä ja yhä useampi osavaltio on seuraamassa niiden esimerkkiä.

Vicen uuden Viceland-kokonaisuuden Weediquette-sarja sukeltaa pilven ihmeelliseen maailmaan monista eri näkökulmista. Hetki sitten julkaistu ensimmäinen jakso heittää katsojan tilanteeseen, jota tiukan huumelainsäädännön alla kasvaneiden on vaikea sulattaa. Stoned kids -nimellä kulkevassa jaksossa Vicen toimittaja Krishna Andavolu nimittäin matkustaa Oregoniin ja Kaliforniaan tapaamaan perheitä, joiden lapset sairastavat syöpää ja kokevat saavansa siihen apua kannabiksesta.

Ajatus pilvessä olevista pienistä lapsista, jotka pomppivat pomppulinnassa yhtä pilvessä olevien vanhempiensa kanssa tuntuu irvokkaalta. Jos lapsen vaihtoehtona on maata sairaalasängyssä kipujensa kanssa, tuntuu edellämainittu irvokkuus lähinnä pikkumaisuudelta.

Kannabista on käytetty lääkkeenä tuhansia vuosia, mutta sen tunnustaminen virallisena hoitomuotona on edelleen vaiheessa. On todistettua, että kannabiksella voi olla positiivisia vaikutuksia syövän oireiden hoidossa. Oireita voivat olla muun muassa unettomuus, kivut, ruokahaluttomuus tai masennus, ja kannabis tehoaa näihin kaikkiin. Dokumentissa eräs lääkäri mainitsee määräävänsä potilailleen mieluummin kannabista kuin viisi eri pilleriä eri oireiden hoitoon.

Dokumentissa esitellyssä syöpähoidossa kannabista nautitaan äärimmäisen vahvana öljynä, joka on tiivistetty kasvin kukinnosta. Vaikka se auttaa syöpäpotilaiden oireisiin, on epäselvää, millaisia vaikutuksia nuoren ihmisen kasvaville aivoille voi suurten kannabismäärien nauttimisesta koitua.

USA:ssa kannabis on liittovaltion tasolla A-luokan huume, mutta yhä useampi osavaltio sallii sen lääkekäytön, vaikkei USA:n elintarvike- ja lääkevirasto tunnustakaan sitä hoitomuotona syöpään - eikä muihinkaan terveysongelmiin. Los Angelesissa lääkekannabisreseptin saa helposti esimerkiksi selkävaivoihin, migreeniin, uniongelmiin tai kiputiloihin. Suomessa lääkekäytössä ollaan vielä alkutekijöissä. Muutamia harvoja lääkekannabisreseptejä on täälläkin kirjoitettu, muun muassa henkilöille, jotka sairastavat MS-tautia, Parkinsonin tautia, vaikeaa reumaa, aidsia, syöpää tai kroonistunutta migreeniä.

Mullistavaa kannabiksen suhteesta syöpään tekee se, että aine saattaa vaikuttaa itse sairauteen, estää sitä leviämästä ja jopa poistaa syöpää elimistöstä. Tutkimus aiheen suhteen on kuitenkin vasta alkuvaiheessa. Aiemmin kannabista on tutkittu lähinnä sen aiheuttamien haittojen kautta, ja sen potentiaali lääkkeenä on lainsäädännöllisistä syistä johtuen jäänyt vähemmälle tutkimukselle. Yhdysvalloissa syöpätutkimusta tekevä The National Cancer Institute päivitti alkusyksystä sivuilleen tietoa uudesta tutkimuksesta, jonka mukaan kannabis todella tappaa syöpäsoluja.